**Ministru kabineta noteikumu projekta „Grozījumi Ministru kabineta 2007.gada 12.jūnija noteikumos Nr.382 „Elektroenerģijas nodokļa atbrīvojumu piešķiršanas kārtība”” (VSS-2116) sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2007. gada 12. jūnija noteikumos Nr.382 „Elektroenerģijas nodokļa atbrīvojumu piešķiršanas kārtība””(turpmāk – noteikumu projekts) **sagatavots atbilstoši** Deklarācijas par Laimdotas Straujumas vadītā Ministru kabineta iecerēto darbību 78. punktam, kurā noteikts - Sekmēsim importēto energoresursu aizvietošanu ar izmaksu efektīviem vietējiem enerģijas veidiem siltumapgādē un transportā. Izstrādāsim jaunu elektroenerģijas ražošanas no atjaunojamajiem energoresursiem (turpmāk – AER) atbalsta mehānismu, kas būtu ekonomiski pamatots un neradītu enerģijas cenu pieauguma riskus patērētājiem.Elektroenerģijas nodokļa likuma 6. panta sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2013. gada 3. jūnijā jaunu tirdzniecības apgabalu atvēra un darbību Latvijā uzsāka elektroenerģijas vairumtirdzniecības birža *NordpoolSpot*. Elektroenerģija, ko biržas dalībnieki pērk vai pārdod, izmantojot biržas platformu atbilstoši biržas darbības principiem, netiek identificēta, nosakot tās izcelsmi. Proti, pērkot elektroenerģiju biržā, nevar noteikt no kādiem resursiem tā ir ražota. Vienlaikus 2007. gada 12. jūlija Ministru kabineta noteikumi Nr.382 „Elektroenerģijas nodokļa atbrīvojumu piešķiršanas kārtība” (turpmāk – MK noteikumi Nr.382) neietver regulējumu, kā elektroenerģijas nodokļa subjekti, kas ir tiesīgi saņemt nodokļa atbrīvojumus, tos saglabā, ja tie visu elektroenerģiju pārdošanas vai pirkšanas apjomu veiktu, izmantojot biržu. Šo iemeslu dēļ elektroenerģijas ražotāji un tirgotāji pilnvērtīgi neizmanto elektroenerģijas biržas *NordpoolSpot* iespējas, lai ikdienā tirgotu visu elektroenerģijas ģenerācijas apjomu un pirktu patērētājiem nepieciešamo elektroenerģijas daudzumu biržā, jo tādejādi uz šo pārdotu un attiecīgi nopirkto elektroenerģiju nevarētu piemērot Elektroenerģijas nodokļa likuma 6. pantā minētos nodokļa atbrīvojumus.Rezultātā komersanti pārdod saražoto elektroenerģiju tieši klientiem, nevis caur biržu, kas ierobežo tirgus likviditāti un caurspīdīgumu.Noteikumu projekts paredz papildināt MK noteikumus Nr.382 ar jaunu tiesību normu, kas nosaka, ka nodokļa atbrīvojuma piešķiršanas tiesiskumu apliecina noteikti dokumenti (izcelsmes apliecinājums vai tehniskie dokumenti) arī tad, ja elektroenerģija tiek pārdota vai nopirkta elektroenerģijas biržā. Tas nozīmē, ka tie komersanti, kas elektroenerģiju pārdos un pirks elektroenerģijas biržā, saglabās tiesības piemērot nodokļa atbrīvojumu elektroenerģijai saskaņā ar Elektroenerģijas nodokļa likuma 6. pantu. Vienlaikus ar noteikumu projektu MK noteikumos Nr.382 tiek paredzēts dokumentu uzskaitījums uz kuru pamata elektroenerģijai, kas iegūta no atjaunojamiem energoresursiem (turpmāk – AER), piemēro elektroenerģijas nodokļa atbrīvojumu. Proti, izmantojot Eiropas Parlamenta un Padomes 2009. gada 23. aprīļa Direktīvā 2009/28/EK atjaunojamo energoresursu izmantošanas veicināšanu un ar ko groza un sekojoši atceļ Direktīvu 2001/77/EK un 2003/30/EK (turpmāk – Direktīva 2009/28/EK) noteikto izcelsmes apliecinājumu kā vienu no attaisnojuma dokumentiem, arī ja elektroenerģija ir iegādāta biržā, var saņemt nodokļa atbrīvojumu. Elektroenerģijas nodokļa likuma 6. panta 3. punkts paredz, ka no nodokļa ir atbrīvota elektroenerģija, kas iegūta koģenerācijas stacijās, kas atbilst normatīvajos aktos par elektroenerģijas ražošanu koģenerācijas procesā noteiktajiem efektivitātes kritērijiem. Ņemot vērā minēto, elektroenerģijas nodokļa atbrīvojumu var saņemt arī koģenerācijas stacijas, kas izmanto dabasgāzi.Šobrīd Latvijā izcelsmes apliecinājumi tiek izsniegti par koģenerācijas stacijā saražoto elektroenerģiju arī saskaņā ar Ministru kabineta 2009. gada 10. marta noteikumiem Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” (turpmāk – MK noteikumi Nr.221). Vienlaikus ar noteikumu projektu tiks precizētas prasības attiecībā uz citā Eiropas Savienības dalībvalstī, piemēram, Igaunijā, Lietuvā vai citās dalībvalstīs izsniegtu izcelsmes apliecinājumu.Atbilstoši Elektroenerģijas tirgus likuma 29.2pantam elektroenerģijas ražotāji, kuri elektroenerģijas ražošanai izmanto AER, var saņemt Ministru kabineta noteiktajā kārtībā par saražotās elektroenerģijas daudzumu, kas izteikts megavatstundās (MWh), izcelsmes apliecinājumu. Ministru kabineta 2011. gada 22. novembra noteikumu Nr.900 „Noteikumi par izcelsmes apliecinājuma saņemšanu elektroenerģijai, kas ražota, izmantojot atjaunojamos energoresursus” (turpmāk – MK noteikumi Nr.900) 2. punkts nosaka, ka elektroenerģijas izcelsmes apliecinājumu var saņemt ražotājs, kura īpašumā vai lietojumā ir elektrostacija, kas elektroenerģiju ražo, izmantojot AER. |
| 3. | Projekta izstrādē iesaistītās institūcijas | Ar noteikumu projektu saistāmā risināmā problēma ir diskutēta gan ar biržas operatoru *NordpoolSpot*, gan ar elektroenerģijas ražošanas un tirdzniecības komersantiem. Sabiedrība savu viedokli var izteikt pēc noteikumu projekta izsludināšanas 2013. gada 19. decembra Valsts sekretāru sanāksmē (VSS-2116, prot.Nr.50, 3.§). Notikušas vairākkārtējas starpministriju (starpinstitūciju) sanāksmes ar Valsts ieņēmuma dienesta (turpmāk - VID), Finanšu ministrijas un elektroenerģijas ražotāju un tirgotāju pārstāvjiem. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektroenerģijas tirgus dalībnieki, proti, elektroenerģijas tirgotājs (uz 16.04.2014. - 58). |
| 2. | Tiesiskā regulējuma ietekme uz tautsaimniecību un administratīvo slogu | Ar grozījumiem tiek uzlabota esošā elektroenerģijas nodokļa atbrīvojumu piešķiršanas kārtība, uzlabojot atbrīvojuma dokumentu tiesisko statusu un uzraudzības kārtību, nemainot jau šobrīd spēkā esošajos MK noteikumos Nr.382 noteikto kārtību.Ar noteikumu projektu tiek paredzēts mehānisms, kādā nodokļa administrēšanas un pārraudzības nolūkā VID sadarbībā ar Ekonomikas ministriju nepieciešamības gadījumā var pārbaudīt citā Eiropas Savienības dalībvalstī izsniegta izcelsmes apliecinājuma autentiskumu.Latvijā saskaņā ar MK noteikumiem Nr.900 30 mēnešu laikā, proti, laika periodā no 2011. gada 3. decembra līdz 2014. gada 6. maijam ir kopā izsniegti 12 izcelsmes apliecinājumi par no AER saražotu elektroenerģiju (informācija publiski pieejama Ekonomikas ministrijas tīmekļa vietnē: <http://www.em.gov.lv/em/2nd/em/2nd/?cat=30801>). 2013. gadā ir izsniegti divi izcelsmes apliecinājumi saskaņā ar MK noteikumiem Nr.221 par koģenerācijas stacijās saražoto elektroenerģiju, kas saražota, izmantojot dabasgāzi.Ņemot vērā minēto, netiek prognozēts administratīvā sloga pieaugums.Pilnvērtīga komersantu dalība vairumtirdzniecības tirgū palielinās elektroenerģijas biržas *NordpoolSpot* Latvijas tirdzniecības apgabala likviditāti un caurskatāmību, veicinot elektroenerģijas tirdzniecības cenas atbilstību faktiskajai tirgus situācijai, kas varētu netieši arī atstāt pozitīvu ietekmi uz Latvijas nākotnes tautsaimniecības attīstību. |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, kuru veido juridiskas personas netiek veikts, jo ar noteikumu projektu paredzamās izmaksas izcelsmes apliecinājuma tulkojuma veikšanai ir zem *2000 euro* atzīmes. Tulkojuma iesniegšanas nepieciešamība izriet no šobrīd vispārpieņemtās prakses, kā ievērojot Valsts valodas likuma 8. pantu, kurā noteikts, ka valsts un pašvaldību iestādēs, tiesās un tiesu sistēmai piederīgās iestādēs, valsts un pašvaldību uzņēmumos, kā arī uzņēmējsabiedrībās, kurās lielākā kapitāla daļa pieder valstij vai pašvaldībai, lietvedībā un dokumentos lietojama valsts valoda.Savukārt, veicot administratīvo izmaksu novērtējumu valsts pārvaldes institūcijām var norādīt, ka ar noteikumu projektu tiek paredzēti papildu pienākumi VID un Ekonomikas ministrijai, kas tiek veikti, nolūkā pārliecināties par MK noteikumu Nr.382 2.4. apakšpunktā minētā izcelsmes apliecinājuma autentiskumu. Veicot administratīvo izmaksu novērtējumu, tiek pieņemts, ka izcelsmes apliecinājums ir 1-10 lappušu biezs dokuments un nepieciešamās pārbaudes darbības tiek veiktas esošo valsts pārvaldes cilvēkresursu ietvaros.Ar noteikumu projektu tiek paredzēti 4 procesi jeb darbības, proti: 1) VID lūgums Ekonomikas ministrijai pārbaudīt izcelsmes apliecinājuma autentiskumu; 2) Ekonomikas ministrijas lūgums apliecināt izcelsmes apliecinājumu citas Eiropas Savienības dalībvalsts kompetentajai institūcijai, kuras izsniegtais izcelsmes apliecinājumu saņemts VID; 3) Ekonomikas ministrijā no citas Eiropas Savienības dalībvalsts kompetentajai institūcijas saņemtā atzinuma analīze un informācijas nosūtīšana VID; 4) VID lēmuma sagatavošana un pieņemšana par nodokļa atbrīvojuma piemērošanu vai attiecīgi nepiemērošanu.Ņemot vērā situāciju, kad šobrīd šāda sistēma nav pastāvējusi, ir apgrūtināti veikt administratīvo izmaksu novērtējumu. Taču, ja, pieņemtu, ka vidēji uz viena procesa izpildi atbildīgajai institūcijai viens cilvēks veltītu 4 darba stundas, tad kopumā viena no citas Eiropas Savienības dalībvalsts iesniegta izcelsmes apliecinājuma autentiskuma pārbaude prasītu 16 darba stundas (8 darba stundas VID un 8 darba stundas Ekonomikas ministrijai). Ja tiek pieņemts, ka vienas stundas darbaspēka izmaksas valsts pārvaldē 2013. gadā veidoja 7,81 EUR[[1]](#footnote-1), tad 16 stundas veidotu izmaksa 124,96 EUR apjomā. Ņemot vērā anotācijas II. sadaļas 2. punktā minēto praksi un faktisko izcelsmes apliecinājumu skaitu, var pieņemt, ka gada laikā tiktu iesniegts ne vairāk pa trim no citas Eiropas Savienības dalībvalsts kompetentās institūcijas izsniegti izcelsmes apliecinājumi, kas tiktu iesniegti VID nodokļa atbrīvojuma saņemšanai. Ņemot vērā minēto ar noteikumu projektu paredzētā izcelsmes apliecinājuma autentiskuma pārbaude maksimāli varētu radīt izmaksas 374,88 EUR apjomā valsts pārvaldes institūcijām (VID un Ekonomikas ministrija). |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Pēc noteikumu projekta izsludināšanas 2013. gada 19. decembra Valsts sekretāru sanāksmē (VSS-2116, prot.Nr.50, 3.§), ir veikta saskaņošanas procedūra atbilstoši Ministru kabineta 2009. gada 7. aprīļa noteikumos Nr.300 „Ministru kabineta kārtības rullis” noteiktajai kārtībai. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Izstrādāt grozījumus MK noteikumiem Nr.900, lai paredzētu kārtību, kādā tiks apstiprināts citās Eiropas Savienības dalībvalstīs atbilstoši Eiropas Savienības tiesību aktiem izsniegtais izcelsmes apliecinājums. |
| 2. | Atbildīgā institūcija | Ekonomikas ministrija |
| 3. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ar noteikumu projekta papildinātās MK noteikumu Nr.382 tiesību normas piemēros tie elektroenerģijas tirgus dalībnieki, kas tirgo vai pērk elektroenerģiju, izmantojot elektroenerģijas biržu un kuriem tajā pašā laikā, ņemot vērā to saražotās vai pārdotās/pirktās elektroenerģijas izcelsmi ir tiesības saņemt Elektroenerģijas nodokļa likuma 6. pantā noteiktos elektroenerģijas nodokļa atbrīvojumus. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Normatīvā akta izpilde tiks nodrošināta esošo valsts institūciju funkciju ietvaros. |
| 3. | Cita informācija | Normatīvā akta izpilde tiks nodrošināta esošo valsts institūciju funkciju ietvaros. |

*Anotācijas V sadaļa – projekts šo jomu neskar.*

Ekonomikas ministrs V.Dombrovskis

Vīza:

valsts sekretārs M.Lazdovskis

27.05.2014. 17:11

1484

K.Piģēns,

67013133

Karlis.Pigens@em.gov.lv

1. Centrālās statistikas pārvaldes sniegtie dati: <http://www.csb.gov.lv/dati/statistikas-datubazes-28270.html> [↑](#footnote-ref-1)